Изх. №……………….

…………………2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****РУМЕН ПОРОЖАНОВ** |

**ДОКЛАД**

**от**

 **д-р Лозана Василева, заместник-министър на земеделието, храните и горите**

**Относно:** Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 - 2020 г.

**УВАЖАЕМИ ГОСПОДИН МИНИСТЪР,**

На основание Закона за подпомагане на земеделските производители (ЗПЗП) внасям за одобрение проект на Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 - 2020 г., наричана по-нататък „НИД на Наредба № 6 от 2015 г.“. С проекта на наредба в преходните и заключителни разпоредби се променя и Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 - 2020 г. (ДВ, бр. 16 от 2015 г.), наричан по-нататък „Наредба № 5 от 2015 г.“. И двата нормативни акта, в които се правят изменения и допълнения, регламентират прилагането на мерки от Програмата за развитие на селските райони за периода 2014 – 2020 г. (ПРСР 2014 - 2020 г.), като се изхожда и от промени в европейското законодателство.

**А) Основните предложения и причини за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 - 2020 г. се състоят в следното:**

Съгласно разпоредбите на чл. 31 от Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ L, бр. 347 от 20 декември 2013 г.) плащанията за земеделски стопани в планински райони и в други райони с природни или други специфични ограничения се отпускат годишно за хектар земеделска площ, за да се компенсират земеделските стопани изцяло или частично за направените допълнителни разходи и пропуснатите доходи, свързани с ограниченията за селскостопанско производство в съответния район. В съответствие с параграф 5 от тази разпоредба на Регламент (ЕС) № 1305/2013 „държавите - членки могат да отпускат плащания по тази мярка в периода от 2014 г. до 2020 г. на бенефициери в области, които са отговаряли на условията за подпомагане съгласно чл. 36, буква „а“, подточка ii) от Регламент (EО) № 1698/2005 на Съвета от 20 септември 2005 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) през програмния период 2007 - 2013 г. За бенефициери от райони, които вече не отговарят на условията за подпомагане след новото райониране съгласно чл. 32, параграф 3, тези плащания намаляват прогресивно през период от най-много четири години. Този период е с начало датата, на която е приключило районирането в съответствие с чл. 32, параграф 3, и най-късно през 2019 г. Посочените плащания започват на равнище от не повече от 80 % от средното плащане, определено в програмата за програмния период 2007 - 2013 г. в съответствие с чл. 36, буква „а“, подточка ii) от Регламент (ЕО) № 1698/2005, и приключват най-късно през 2020 г. на равнище от не повече от 20 %“. Предвид изложеното, проектът на НИД на Наредба № 6 от 2015 г. предвижда размера на плащането на хектар за кампания 2019 по подмярка 13.2 „Компенсационни плащания за други райони, засегнати от значителни природни ограничения“. След приключване очертаването на границите съгласно чл. 31, параграф 5 от Регламент (ЕС) № 1305/2013 земеделските стопани в районите, които остават допустими, получават пълния размер на плащанията по подмярката за кампания 2019.

В проекта на НИД на Наредба № 6 от 2015 г. се предвиждат правно-технически редакции, с които се отразяват отпаднали текстове от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.), като съответните препратки са съобразени с приложими текстове от ЗПЗП.

Проектът предвижда прецизиране на препратка към разпоредбите от европейското законодателство, прилагани от Разплащателна агенция във връзка с изчисляване на помощта по част от мерките за развитие на селските райони в обхвата на интегрираната система за администриране и контрол, и периода за извършване на плащания.

**Б) Основните предложения и причини за изменение и допълнение на Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 - 2020 г. се състоят в следното:**

Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент 1306/2013) (ОВ L, бр. 347 от 20 декември 2013 г.) финансирането на мерките за развитие на селските райони се извършва от ЕЗФРСР при споделено управление между държавите-членки и Съюза. Регламент (ЕС) № 1305/2013 определя общите правила за подпомагането на развитието на селските райони от Съюза, финансирано от ЕЗФРСР.

Разпоредбите на чл. 30 от Регламент (ЕС) № 1305/2013 предвиждат, че при изчисляване на плащанията, свързани с подпомагането, държавите членки приспадат сумата, необходима за изключване на двойно финансиране на практиките, посочени в чл. 43 от Регламент (ЕС) № 1307/2013 на Европейския парламент и на Съвета от 17 декември 2013 година за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета(OJ L от 20 декември 2013). Държавите - членки могат да изчислят подлежащата на приспадане сума като фиксирана средна сума, приложима към всички заинтересовани бенефициери, които изпълняват съответните подмерки. Задължението за избягване на двойно финансиране е залегнало и в чл. 30 от Регламент (ЕС) № 1306/2013. В националното законодателство това задължение е закрепено в чл. 5, ал. 3 от Наредба № 5 от 2015 г. След 01.01.2018 г. са в сила изменения в практиките, посочени в чл. 43 от Регламент (ЕС) № 1307/2013. С предложените изменения в § 6, т. 4 от проекта на наредба се въвеждат резултати от промените в прилагането на тези практики и се определя размер на фиксирана средна сума за избягване на двойно финансиране по отношение на всички заинтересовани бенефициери, които извършват земеделска дейност върху обработваеми земи в защитени зони от екологична мрежа Натура 2000. Със създаването на тази разпоредба се създава яснота по отношение на размера на плащанията по заявления, подадени след 01.01.2018 г. В тази насока е от значение да се отбележи, че същата касае плащания, които към настоящия момент не са извършени. Средната фиксирана сума, която се приспадат от размера на подпомагане за обработваемите земи, е представена и одобрена от Комитета по наблюдение на Програмата за развитие на селските райони за периода 2014 - 2020 г. и е част от предложеното пето изменение на Програмата за развитие на селските райони за периода 2014 - 2020 г.

В проекта на НИД на Наредба № 6 от 2015 г. относно измененията и допълненията в Наредба № 5 от 2015 г. е отразено Решение за приемане на структура на Министерския съвет на Република България, прието от 44 – то Народно събрание на 04.05.2017 г. за преобразуване на Министерството на земеделието и храните в Министерство на земеделието, храните и горите. В тази връзка в предложения проект на нормативен акт се променя наименованието на министерството и на министъра, като думите „Министерството на земеделието и храните“ се заменят с „Министерството на земеделието, храните и горите“, а думите „министъра на земеделието и храните“ с „министъра на земеделието, храните и горите“.

Проектът предвижда прецизиране на препратка към разпоредбите от европейското законодателство, прилагани от Разплащателна агенция във връзка с изчисляване на помощта по част от мерките за развитие на селските райони в обхвата на интегрираната система за администриране и контрол, и периода за извършване на плащания. Във връзка с влезли в сила през 2018 г. промени в ЗПЗП се прецизират съответно и препратките в Наредба № 5 от 2015 г.

Като обобщение, може да се отбележи, че възникналите обстоятелства, които налагат приемането на проекта на НИД на Наредба № 6 от 2015 г. са измененията на националното законодателство, приложимостта на европейското законодателство и необходимостта от яснота при прилагането на нормативната уредба. Няма възможност предвижданите с проекта изменения и допълнения да бъдат реализирани по друг начин. В процеса на прилагането на Наредба № 6 от 2015 г. не е извършена последваща оценка на въздействието. По своя характер цитираната наредба не е акт, който регулира стопанска дейност и не настъпват значителни последици за обществото в неговата цялост. Засягат се ограничен кръг правни субекти, а именно земеделски стопани, които мога да бъдат подпомагани по реда на цитираните наредби. Това е и кръгът от заинтересовани лица, върху които проектът на нормативен акт пряко оказва влияние. В този кръг се включват и земеделските стопани, които са вече ползватели на помощта по мярка 12 „Плащания по Натура 2000 и Рамковата директива за водите“ и мярка 13 „Плащания за райони с природни или други специфични ограничения“, както и такива, които могат да бъдат подпомагани. От страна на администрацията, пряко заинтересовани страни от влизането в сила на проекта на НИД на Наредба № 6 от 2015 г. е Държавен фонд „Земеделие“ – Разплащателна агенция. Косвено засегнати заинтересовани страни са неправителствените организации, в чиито състав има земеделски стопани, които могат да бъдат кандидати за подпомагане по реда на цитираните мерки или са ползватели на помощта. С предвижданите изменения и допълнения в проекта на НИД на Наредба № 6 от 2015 г. се доразвива и се прецизира съществуващата уредба на обществени отношения, като не се създават нови регулаторни режими и нови регистри и не се оказва влияние върху административната тежест за гражданите.

**В) Целите, които се поставят с предложения акт и очаквани резултати от прилагането:**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 - 2020 г., задълженията за изключване на двойното финансиране, както и ефективно управление на финансови средства по мерките. Част от промените целят да се осигури съответствие на текстове, включени в предложенията за петото изменение на ПРСР 2014 - 2020 г. и приложимото европейско и национално законодателство.

Постигането на тези цели са резултатите, към които е насочен настоящият проект на Наредба за изменение и допълнение на Наредба № 6 от 2015 г. Без приемането на тази уредба, при така наречен „вариант „Без действие“, ще е налице несъответствие между текстовете в националното законодателство, неяснота относно прилагането на норми на правото на Европейския съюз и неяснота в текстовете на отделни разпоредби. С други думи, от неприемането на НИД на Наредба № 6 от 2015 г. са възможни единствено негативни въздействия, били те социални или икономически. С влизането в сила на НИД на Наредба № 6 от 2015 г. ще се постигне реализиране в пълнота на европейската политика за подпомагане на земеделските стопани, ще се установи една по-ясна регламентация на условията и реда за предоставяне на финансова помощ по мярка 12 „Плащания по Натура 2000 и Рамковата директива за водите“ и мярка 13 „Плащания за райони с природни или други специфични ограничения“. Това са положителните социални и икономически въздействия от варианта „Приемане на предложения проект на акт“.

**Г) Финансови и други средства, необходими за прилагането на наредбата:**

Предложените изменения и допълнения в проекта на наредба няма да ангажират допълнителни финансови средства от бюджета на Министерството на земеделието, храните и горите. И двете мерки се финансират със средства от ЕЗФРСР и предвидено процентно национално съфинансиране.

**Д) Анализ за съответствие с правото на Европейския съюз:**

В проекта на НИД на Наредба № 6 от 2015 г. се предвиждат изменения във връзка с изискванията на чл. 31, параграф 5 от Регламент (ЕС) № 1305/2013. В тази насока са измененията в § 4 и 5 от проекта на наредба. По такъв начин земеделските стопани, които са кандидати по подмярка 13.2 „Компенсационни плащания за други райони, засегнати от значителни природни ограничения“ ще са наясно за сумата на компенсаторното плащане, което ще получат през 2019 г. Отделно изрично се подчертава отново в съответствие с чл. 31, параграф 5, абзац втори от Регламент (ЕС) № 1305/2013 през кампания 2019 земеделските стопани ще получат пълния размер на плащането си, когато приключи очертаването на границите. По такъв начин може да се осъществи приема на заявления през кампания 2019 г. и да се спази европейското законодателство.

По отношение на изискването влезлите в сила през 2018 г. изменения в практиките, посочени в чл. 43 от Регламент (ЕС) № 1307/2013, се предприемат измененията с § 6, т. 4 от проекта на наредба, като в случая се касае за мярка 12 „Плащания по Натура 2000 и Рамковата директива за водите“. С тях, както и посочихме по – горе, се въвеждат резултати от промените в прилагането на тези практики и се определя размер на фиксирана средна сума за избягване на двойно финансиране по отношение на всички заинтересовани бенефициери, които извършват земеделска дейност върху обработваеми земи в защитени зони от екологична мрежа Натура 2000.

В съответствие с чл. 26, ал. 2 от Закона за нормативните актове в сградата на Министерство на земеделието, храните и горите е проведена обществена консултация на 11.01.2019 г. с гражданите и юридическите лица, включително браншовите организации и асоциации. Във връзка с проведената среща предварително са изпратени предложените изменения и допълнения по прилагане на цитираните мерки на заинтересовани лица, присъствали на проведената среща. По предложените текстове не са постъпили бележки и предложения.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

Проектът на наредби, ведно с проекта на настоящия доклад, са публикувани на електронната страница на Портала за обществени консултации и електронната страница на Министерство на земеделието, храните и горите за провеждане на обществени консултации за срок от 30 дни, съгласно разпоредбата на чл. 26, ал. 3 и 4 от Закона за нормативните актове.

Справката за отразяване на постъпилите предложения от обществените консултации заедно с обосновката за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите, утвърдени със Заповед № РД 09 – 851 от 30 октомври 2017 г. на министъра на земеделието, храните и горите. Направените бележки и предложения по отношение на наредбата са отразени в представения проект и в приложената справка за отразяване на постъпилите становища.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание Закона за подпомагане на земеделските производители внасям за одобрение проект на Наредба за изменение и допълнение на Наредба № 6 от 2015 г. за прилагане на мярка 13 „Плащания за райони с природни или други специфични ограничения“ от Програмата за развитие на селските райони за периода 2014 - 2020 г.

|  |  |
| --- | --- |
| **Приложениe:**  | 1. Проект на Наредба;
2. Справка за отразяване на постъпилите становища;
3. Справка за проведената обществена консултация;
4. Постъпили становища.
 |

**С уважение,**

**Д-р Лозана Василева**

*Заместник-министър на земеделието, храните и горите*

МХ/РСР